รัฐมนตรีประจำสำนักนายกรัฐมนตรี ขอให้ประชาชนเวียนเทียนผ่านทางเฟซบุ๊กไลฟ์ หลังทุกวัดงดจัดกิจกรรมวันวิสาขบูชา
รัฐมนตรีประจำสำนักนายกรัฐมนตรี ขอให้ประชาชนเวียนเทียนผ่านทางเฟซบุ๊กไลฟ์ หลังทุกวัดงดจัดกิจกรรมวันวิสาขบูชา นายเทวัญ ลิปตพัลลภ รัฐมนตรีประจำสำนักนายกรัฐมนตรี ร่วมพิธีทำบุญเนื่องในวันวิสาขบูชา ประจำปี 2563 และมอบเครื่องอุปโภคบริโภคสนับสนุนโรงทานวัดระฆังโฆสิตาราม ณ วัดระฆังโฆสิตารามวรมหาวิหาร ประกอบด้วย ข้าวสารและหน้ากากอนามัย 250 ถุง ให้กับชุมชนบริเวณรอบวัดระฆังโฆสิตาราม 4 ชุมชน คือ ชุมชนบ้านบุ ชุมชนวัดใหม่ยายแป้น ชุมชนจรัญ 34 และศูนย์เด็กเล็ก 3 ศูนย์ รวมทั้ง ยังบริจาคเงินสด 10,000 บาท ให้กับโรงทานวัดระฆังโฆสิตาราม เพื่อบรรเทาผลกระทบและช่วยเหลือประชาชนที่ประสบปัญหาจากโรคโควิด-19 รัฐมนตรีประจำสำนักนายกรัฐมนตรี กล่าวว่า ปีนี้ได้ประกาศงดกิจกรรมวันวิสาขบูชาทั่วประเทศ เหลือเพียงการทำวัตรสวดมนต์เช้า-เย็น ซึ่งวัดต้องจัดที่นั่งเว้นระยะห่างกันทางสังคม 1-2 เมตร จึงอยากให้ประชาชนหันไปเวียนเทียนผ่านทางเฟซบุ๊กไลฟ์ เพราะวัดเกือบทั้งหมดงดกิจกรรมเวียนเทียนในปีนี้ตามมติมหาเถรสมาคมและนโยบายรัฐบาล จากปัญหาของการแพร่กระจายของโรคโควิด-19 แม้ตัวเลขจะลดลงแต่ยังประมาทไม่ได้หลังมีการผ่อนปรนบางมาตรการลง ยังขอให้ประชาชนอยู่บ้านหยุดเชื้อเพื่อชาติและพกหน้ากากอนามัยติดตัวอยู่ตลาดเวลา ในส่วนภาพรวมการจัดระเบียบโรงทานแต่ละวัดเป็นไปอย่างถูกต้อง โดยประชาชนไม่ได้เบียดเสียดเพื่อรอรับสิ่งของบริจาค แต่ปฏิบัติตามด้วยการนั่งรอตามเก้าอี้ที่จัดไว้เว้นระยะห่างทางสังคม เช่น วัดธาตุทองรัฐมนตรีประจำสำนักนายกรัฐมนตรี กล่าวย้ำว่า มีพระสงฆ์จำนวนมากได้รับผลกระทบจากโรคโควิด-19 จนไม่สามารถออกบิณฑบาตได้ โดยเฉพาะในพื้นที่จังหวัดชายแดนภาคใต้ ที่ผ่านมาจะมีเงินช่วยเหลือพระออกบิณฑบาตไม่ได้ประมาณ 2,000 บาทต่อรูป ทั้งจากปัญหาความไม่สงบและโรคโควิด-19 ทั้งนี้ สำนักงานพระพุทธศาสนา กำลังสำรวจรวบรวมตัวเลขพระสงฆ์ที่ได้รับผลกระทบและเกิดความเสียหายทั่วประเทศกว่า 40,000 วัด โดยเฉพาะในพื้นที่ภาคใต้ ซึ่งต้องมีการคัดกรองให้ดี คาดว่า สัปดาห์หน้าได้ความชัดเจน